ຫຼັງຈາກພິທີຕ້ອນຮັບ, ທ່ານປະທານປະເທດ ເຈືອງເຕິນຊາງ ໄດ້ພົບປະປຶກສາຫາລືກັບທ່ານປະທານາທິບໍດີ ຈາກາຢາ ມຣີໂຊ ກີກວີດ.
ທ່ານປະທານປະເທດ ເຈືອງເຕິນຊາງ ຢືນຢັນຫວຽດນາມຍາມໃດກໍ່ໃຫ້ຄວາມສຳຄັນ ແລະປະສົງຢາກເປີດກວ້າງການຮ່ວມມື ແບບຕ່າງຝ່າຍຕ່າງມີຜົນປະໂຫຍດ ກັບບັນດາປະເທດອາຟຣິກກາ, ໃນນັ້ນມີຕັງຊານີ ເຊິ່ງເປັນພີ່ນ້ອງທີ່ໄດ້ຄຽງບ່າຄຽງໄຫຼ່ ສະໜັບສະໜູນຫວຽດນາມ ໃນໄລຍະການຕໍ່ສູ້ຍາດເອົາເອກະລາດ ແລະໂຮມປະເທດຊາດເປັນເອກະພາບກ່ອນໜ້ານີ້ ກໍ່ຄືໃນພາລະກິດການສ້າງສາ ແລະພັດທະນາປະເທດປັດຈຸບັນ; ຊົມເຊີຍບັນດາຜົນສຳເລັດອັນຈັບໃຈ ທີ່ປະຊາຊົນຕັງຊານີຍາດມາໄດ້ ໃນການປະຕິຮູບແລະພັດທະນາປະເທດ; ຕີລາຄາສູງການປະກອບສ່ວນອັນຕັ້ງໜ້າຕ່າງໆ ຂອງຕັງຊານີ ໃຫ້ແກ່ສັນຕິພາບ ສະຖຽນລະພາບ ການສຳພັນຮ່ວມມື ໃນປະຊາຄົມພັດທະນາການພາກໃຕ້ອາຟຣິກກາ, ປະຊາຄົມເສດຖະກິດເຂດຕາເວັນອອກອາຟຣິກກາ ແລະໃນທົ່ວທະວີບ.
ທ່ານປະທານາທິບໍດີ ຈາກາຢາ ມຣີໂຊ ກີກວີດ ສະແດງຄວາມນິຍົມນັບຖືຕໍ່ການຕໍ່ສູ້ຍາດເອກະລາດ ໂຮມປະເທດຊາດເປັນເອກະພາບຂອງຫວຽດນາມກ່ອນໜ້ານີ້, ກໍ່ຄືບັນດາຜົນສຳເລັດອັນຈັບໃຈ ໃນພາລະກິດການປ່ຽນແປງໃໝ່ປະເທດຊາດປັດຈຸບັນ, ຖືວ່ານັ້ນມັນເປັນແຫຼ່ງດົນໃຈ ເປັນແວ່ນແຍງອັນໃສແຈ້ງ ທີ່ປຸກລະດົມກຳລັງໃຈປະຊາຊົນຕັງຊານີ ໃນການຕໍ່ສູ້ປົດປ່ອຍຊາດ ແລະພັດທະນາປະເທດ.
ໃນການພົບປະປຶກສາຫາລື, ທ່ານປະທານປະເທດເຈືອງເຕິນຊາງ ແລະ ທ່ານປະທານາທິບໍດີ ຈາກາຢາ ມຣີໂຊ ກີກວີດ ໄດ້ແຈ້ງໃຫ້ກັນຊາບກ່ຽວກັບຈຸດໃໝ່ຕ່າງໆ ຂອງສະພາບການແຕ່ລະປະເທດ; ຕີລາຄາຜົນງານການຮ່ວມມືລະຫວ່າງສອງປະເທດໃນເວລາທີ່ຜ່ານມາ ແລະ ເປັນເອກະພາບກ່ຽວກັບບັນດາມາດຕະການ ເພື່ອແນໃສ່ເພີ່ມທະວີການພົວພັນຮ່ວມມືໃນຫຼາຍດ້ານລະຫວ່າງສອງປະເທດຍິ່ງກວ່າອີກ.
ສອງຝ່າຍຮູ້ສຶກເພິ່ງພໍໃຈກ່ຽວກັບຄວາມຄືບໜ້າທີ່ດີງາມໃນເວລາມໍ່ໆຜ່ານມານີ້; ເຫັນດີເປັນເອກະພາບເພີ່ມທະວີ ການພົວພັນດ້ານການເມືອງອັນສະໜິດສະໜົມ ໂດຍຜ່ານການແລກປ່ຽນຄະນະຜູ້ແທນຂັ້ນຕ່າງໆ; ຍູ້ແຮງການເຄື່ອນໄຫວການທູດປະຊາຊົນ, ແຮກສ່ຽວລະຫວ່າງບັນດານະຄອນໃຫຍ່ ແນໃສ່ຍົກສູງຄວາມເຂົ້າໃຈຊຶ່ງກັນແລະກັນຍິ່ງຂຶ້ນລະຫວ່າງປະຊາຊົນສອງປະເທດ; ສ້າງເງື່ອນໄຂອຳນວຍຄວາມສະດວກ ໃຫ້ບັນດາໂຄງການຮ່ວມມືດ້ານກະສິກຳ ແລະ ໂທລະຄົມມະນາຄົມໄດ້ຜັນຂະຫຍາຍໂດຍໄວ... ສອງຝ່າຍໄດ້ແລກປ່ຽນຄວາມຄິດຄວາມເຫັນກ່ຽວກັບບັນຫາພາກພື້ນ ແລະສາກົນທີ່ຕ່າງຝ່າຍຕ່າງກໍ່ສົນໃຈ.
ການນຳທັງສອງກໍ່ໄດ້ແລກປ່ຽນຄວາມຄິດເຫັນກ່ຽວກັບຄວາມສຳຄັນຂອງການຮັບປະກັນຄວາມສະຫງົບ ຄວາມປອດໄພ ແລະເສລີພາບໃນການເດີນທະເລຢູ່ທະເລຕາເວັນອອກ, ແກ້ໄຂຄວາມພິພາດຢູ່ໃນພາກພື້ນດ້ວຍສັນຕິວິທີ, ຄວາມຈຳເປັນຕ້ອງປະຕິບັດຕາມກົດໝາຍສາກົນ, ພິເສດແມ່ນອະນຸສັນຍາສະຫະປະຊາຊາດວ່າດ້ວຍກົດໝາຍທະເລປີ 1982, ປະຕິບັດຖະແຫຼງການກ່ຽວກັບການປະພຶດຂອງບັນດາຝ່າຍຢູ່ທະເລຕາເວັນອອກ (DOC) ແລະດຳເນີນການເຈລະຈາກ່ຽວກັບ ປະມວນຂໍ້ກຳນົດການປະພຶດຢູ່ທະເລຕາເວັນອອກ (COC) ໃຫ້ສຳເລັດໂດຍໄວ.
ໃນໂອການນີ້, ທ່ານປະທານາທິບໍດີ ເປັນກຽດເຊື້ອເຊີນທ່ານປະທານປະເທດ ເຈືອງເຕິນຊາງ ໄປຢ້ຽມຢາມມິດຕະພາບ ປະເທດຕັງຊານີ ຢ່າງເປັນທາງການ. ທ່ານປະທານປະເທດ ເຈືອງເຕິນຊາງ ສະແດງຄວາມຂອບອົກຂອບໃຈ ແລະດີໃຈຮັບຄຳເຊີນ. ເວລາຂອງການຢ້ຽມຢາມຈະໄດ້ຕົກລົງກັນ ໂດຍຜ່ານເສັ້ນທາງການທູດ.
ຫຼັງຈາກການພົບປະປຶກສາຫາລື, ການນຳທັງສອງໄດ້ເປັນສັກຂີພະຍານພິທີເຊັນສັນຍາການຮ່ວມມືດ້ານການຂົນສົ່ງທາງທະເລລະຫວ່າງສອງປະເທດ...
* ກໍ່ໃນຕອນແລງຂອງວັນທີ 27 ຕຸລານີ້, ຢູ່ທີ່ສຳນັກງານສູນກາງພັກກອມມູນິດຫວຽດນາມ, ທ່ານຫງວຽນຝູຈ້ອງ ເລຂາທິການໃຫຍ່ພັກກອມມູນິດຫວຽດນາມ ໄດ້ຕ້ອນຮັບທ່ານປະທານາທິບໍດີ ປະທານພັກປະຕິວັດຕັງຊານີ ຈາກາຢາ ມຣີໂຊ ກີກວີດ ຢ່າງສະໜິດສະໜົມ.
ທ່ານເລຂາທິການໃຫຍ່ ຫງວຽນຝູຈ້ອງ ຕ້ອນຮັບທ່ານປະທານາທິບໍດີ
ຕັງຊານີ ຈາກາຢາ ມຣີໂຊ ກີກວີດ (ພາບ: TTXVN)
ທ່ານປະທານາທິບໍດີ ຈາກາຢາ ມຣີໂຊ ກີກວີດ ສະແດງຄວາມຂອບອົກຂອບໃຈຕໍ່ທ່ານເລຂາທິການໃຫຍ່ ທີ່ໄດ້ສະຫຼະເວລາອັນລ້ຳຄ່າ ເພື່ອຕ້ອນຮັບຄະນະ; ສະແດງຄວາມນິຍົມນັບຖືຕໍ່ທ່ານປະທານໂຮ່ຈີມິນ, ພັກກອມມູນິດຫວຽດນາມ ແລະປະຊາຊົນຫວຽດນາມ; ຢືນຢັນສາຍພົວພັນມິດຕະພາບອັນສະໜິດສະໜົມລະຫວ່າງສອງປະເທດ ແລະສະແດງຄວາມປະສົງຢາກເພີ່ມທະວີການຮ່ວມມືດ້ານເສຖະກິດ, ຊຸກຍູ້ການພົວພັນລະຫວ່າງພັກປະຕິວັດຕັງຊານີ ກັບພັກກອມມູນິດຫວຽດນາມໃນເວລາຕໍ່ໜ້າ.
ທ່ານປະທານາທິບໍດີ ຈາກາຢາ ມຣີໂຊ ກີກວີດ ໄດ້ແຈ້ງຂ່າວໃຫ້ທ່ານເລຂາທິການໃຫຍ່ຊາບບາງຈຸດກ່ຽວກັບສະພາບການຂອງພັກປະຕິວັດຕັງຊານີ, ໝາກຜົນຂອງການພົບປະປຶກສາຫາລືລະຫວ່າງທ່ານປະທານາທິບໍດີ ແລະທ່ານປະທານປະເທດເຈືອງເຕິນຊາງ; ຢືນຢັນວ່າຈະເຮັດຈົນສຸດຄວາມສາມາດຂອງຕົນ ເພື່ອຊຸກຍູ້ການພົວພັນມິດຕະພາບອັນເປັນມູນເຊື້ອ ດີງາມລະຫວ່າງສອງພັກ ແລະປະຊາຊົນສອງປະເທດຕັງຊານີ - ຫວຽດນາມ.
ທ່ານເລຂາທິການໃຫຍ່ຢືນຢັນຫວຽດນາມຍາມໃດກໍ່ໃຫ້ຄວາມສຳຄັນແກ່ສາຍພົວພັນມິດຕະພາບອັນເປັນມູນເຊື້ອກັບຕັງຊານີ; ສະເໜີໃຫ້ສອງປະເທດສືບຕໍ່ຊຸກຍູ້ການຮ່ວມມືສອງຝ່າຍໃນຂົງເຂດຕ່າງໆ ໃຫ້ຂະຫຍາຍຕົວແຂງແຮງກວ່າອີກ; ເຫັນດີເປັນເອກະພາບເພີ່ມທະວີການພົວພັນຮ່ວມມືລະຫວ່າງສອງພັກ, ປະກອບສ່ວນຊຸກຍູ້ການພົວພັນມິດຕະພາບ ການຮ່ວມມືລະຫວ່າງສອງລັດ ແລະປະຊາຊົນສອງປະເທດຫວຽດນາມ - ຕັງຊານີ.
* ຕອນແລງວັນທີ 28 ຕຸລາ, ຢູ່ທີ່ຫໍສະພາແຫ່ງຊາດ, ທ່ານປະທານສະພາແຫ່ງຊາດຫງວຽນຊິງຮຸ່ງ ໄດ້ຕ້ອນຮັບທ່ານປະທານາທິບໍດີຕັງຊານີ ຈາກາຢາ ມຣີໂຊ ກີກວີດ ຢ່າງສະໜິດສະໜົມ.
ທ່ານປະທານສະພາແຫ່ງຊາດ ຫງວຽນຊິງຮຸ່ງ ຕ້ອນຮັບທ່ານປະທານາທິບໍດີ
ຕັງຊານີ ຈາກາຢາ ມຣີໂຊ ກີກວີດ (ພາບ: TTXVN)
ທ່ານປະທານສະພາແຫ່ງຊາດຫງວຽນຊິງຮຸ່ງໄດ້ຊົມເຊີຍ ແລະ ອວຍພອນຜົນສຳເລັດຕ່າງໆ ຂອງການພົບປະປຶກສາຫາລື ລະຫວ່າງທ່ານປະທານາທິບໍດີ ກັບບັນດາການນຳພັກ ລັດຫວຽດນາມ; ໄຂໂອກາດດີເພື່ອເປີດກວ້າງການຮ່ວມມື, ສອດຄ່ອງກັບຄວາມມຸ່ງມາດປາຖະໜາຂອງປະຊາຊົນສອງປະເທດ. ທ່ານປະທານສະພາແຫ່ງຊາດຫງວຽນຊິງຮຸ່ງ ກໍ່ເປັນກຽດຝາກຄຳຢ້ຽມຢາມຖາມຂ່າວ ຄຳເຊີນທ່ານປະທານສະພາແຫ່ງຊາດຕັງຊານີມາຢ້ຽມຢາມປະເທດຫວຽດນາມຢ່າງເປັນທາງການ ແລະເຂົ້າຮ່ວມສະມັດຊາໃຫຍ່ສະຫະພັນລັດຖະສະພາບັນດາປະເທດໃນໂລກຄັ້ງທີ 132 (IPU-132) ທີ່ຈະຈັດຂຶ້ນໃນປີ 2015 ຢູ່ນະຄອນຮ່າໂນ້ຍ.
ທ່ານປະທານາທິບໍດີ ຈາກາຢາ ມຣີໂຊ ກີກວີດ ສະແດງຄວາມດີອົກດີໃຈທີ່ໄດ້ພົບປະກັບທ່ານປະທານສະພາແຫ່ງຊາດຫງວຽນຊິງຮຸ່ງ; ຝາກຄວາມຮັກແພງມິດຈິດມິດໃຈອັນດີງາມ ຂອງສະພາແຫ່ງຊາດ ແລະປະຊາຊົນຕັງຊານີ ມາຍັງສະພາແຫ່ງຊາດ ແລະປະຊາຊົນຫວຽດນາມ. ທ່ານປະທານາທິບໍດີຢືນຢັນຈຸດປະສົງຂອງການມາຢ້ຽມຢາມປະເທດຫວຽດນາມຄັ້ງນີ້ ແມ່ນເຮັດໃຫ້ສາຍພົວພັນອັນເປັນມູນເຊື້ອດີງາມລະຫວ່າງສອງປະເທດ ເລິກເຊິ່ງຍິ່ງຂຶ້ນ.
ໃນຂອບການເຄື່ອນໄຫວຢ້ຽມຢາມຄັ້ງນີ້, ທ່ານປະທານາທິບໍດີຕັງຊານີ ໄດ້ເຂົ້າຮ່ວມ “ການສົນທະນາໂຕະມົນກ່ຽວກັບບັນດາໂອກາດລົງທຶນວິສາຫະກິດຢູ່ຕານຊາເນຍ” ໂດຍແມ່ນຫ້ອງການການຄ້າ ແລະອຸດສາຫະກຳຫວຽດນາມ (VCCI) ສົມທົບກັບສູນສົ່ງເສີມການລົງທຶນຕັງຊານີ ພ້ອມກັນຈັດຕັ້ງ.
ໃນເວລາຢູ່ຢ້ຽມຢາມຫວຽດນາມ, ທ່ານປະທານາທິບໍດີຕັງຊານີ ໄດ້ໄປວາງພວງມາລາທີ່ອະນຸສາວະລີວິລະຊົນນັກຮົບທີ່ໄດ້ເສຍສະຫຼະຊີວິດເພື່ອຊາດ ແລະວາງພວງມາລາໄຫວ້ອາໄລທີ່ອະນຸສາວະລີຫໍສົບໂຮ່ຈີມິນ; ໄປຢາມບໍລິສັດປຸງແຕ່ງອາຫານສົ່ງນອກຈຸງເຊີນ (ແຂວງຮຶງອຽນ), ຢາມບໍລິສັດຕັດຫຍິບໝາຍເລກ 10 ແລະເຂດອຸດສາຫະກຳທັງລອງ (ນະຄອນຮ່າໂນ້ຍ)./.
ສັງລວມໂດຍ: ແຂງງວຽນ